Exposició oberta al públic del 23 de maig al 25 de juny de 2006
Lloc: cotxeres del Palau Robert
Coincidint amb el 75è aniversari del Cremallera de Núria, el Palau Robert inaugura l'exposició "Pujant junts", que es fa en col·laboració amb l'estació de muntanya de Vall de Núria de Ferrocarrils de la Generalitat de Catalunya.
Enguany també es commemora el 50è aniversari de la proclamació de la Mare de Déu de Núria com a patrona principal del Bisbat d'Urgell.
L'exposició recull la història i l'evolució dels 75 anys del Cremallera de Núria de Catalunya, amb fotografies i elements audiovisuals que permeten deixar constància de les transformacions viscudes durant aquest període d'anys que han servit per adequar les instal·lacions, els equipaments, les estacions i el material mòbil a les necessitats dels clients i als nous requeriments dels visitants de Vall de Núria.
L'exposició permeten comprovar el salt qualitatiu que s'ha produït a Vall de Núria en aquest període de temps.
La bellesa i l'espectacularitat del paisatge que travessa el cremallera de Núria potser siguin les característiques més remarcables d'aquest tren.
Però hi ha altres factors que li confereixen un caràcter singular: és un tren que funciona amb sistema de cremallera i que és l'únic mitjà de transport mecànic que permet accedir a Vall de Núria.
El recorregut, que és de 12,5 km i té una amplada de via mètrica (1.000 mm), uneix les estacions de Ribes de Freser, Ribes-Vila, Queralbs i Núria.
El naixement del projecte del cremallera es remunta al primer terç del segle XX.
Tres elements bàsics van ser molt importants en el seu desenvolupament: tot el material que es necessitava per fer el manteniment quotidià del santuari o per construir-hi noves instal·lacions només podia arribar a través del camí vell de Queralbs; els traginers, que realitzaven el transport amb els seus animals de càrrega, havien d'enfrontar-se a un trajecte llarg i ple de dificultats; i el mal temps i l'estat precari d'aquesta via de muntanya, sovint els convertien el viatge en un suplici.
Els devots de la Mare de Déu de Núria que volien visitar el santuari tenien el mateix problema.
Les obres per a construir la línia del tren cremallera de Núria van començar el 24 de maig de 1928.
Tot i que es calcula que en la construcció van participar uns vuit-cents homes, la magnitud d'aquesta obra féu que, en determinats moments, se superés el miler de treballadors.
La construcció de la via, junt amb els túnels i els ponts necessaris, es va iniciar simultàniament a Núria i a Ribes.
Els rails, que no es van començar a instal·lar fins a principis de l'any 1930, es van posar en sentit ascendent.
D'aquesta manera, les locomotores que provarien el bon resultat de les obres també podrien traslladar treballadors i material.
El 30 de desembre de 1930 es va fer un primer viatge de prova amb una locomotora de vapor que venia de Montserrat i el 22 de març de 1931 es va inaugurar oficialment el cremallera de Núria.
Imatge de la Mare de Déu de Núria
La situació geogràfica ha determinat la història de Núria.
Les pastures de la vall foren objecte de transacció entre comtes i monestirs; un fet que, probablement, explica l'origen del santuari.
Posteriorment, el Tractat dels Pirineus transformà Núria en una plaça fronterera i la posà en el punt de mira de militars.
A començaments del segle XX, Núria coneix l'inici dels esports de muntanya i de neu a Catalunya.
El santuari de la Mare de Déu de Núria té un paper molt important en la vida religiosa i les tradicions del país.
L'evolució del santuari i la devoció a aquesta Mare de Déu ajuden a explicar el tarannà, els costums i certs esdeveniments històrics d'un poble.
La llegenda de Núria inclou la majoria d'elements presents a les llegendes de les marededéus trobades que hi ha arreu de Catalunya.
Quasi sempre es parla d'uns pastors que, amb l'ajuda del seu bestiar, descobreixen una imatge de la Mare de Déu.
Les màximes autoritats eclesiàstiques de la zona volen traslladar la imatge al seu centre parroquial, però Ella insisteix a romandre allà on ha estat trobada i els seus devots seguidors es veuen obligats a construir-hi un temple.
La Mare de Déu sol prendre el nom del lloc on ha aparegut.
La seva festa, seguint la tradició mariana, es commemora el dia de la Nativitat de la Mare de Déu, és a dir, el 8 de setembre.
La imatge de la Mare de Déu de Núria patí l'exili des de 1936 fins a 1942 a causa de la Guerra Civil i, més tard, romangué segrestada un temps (1967-1972) per patriotes catalans.
Núria també forma part de la història ja que va ser l'escenari escollit per la Generalitat de Catalunya republicana per redactar el projecte de "l'Estatut de 1932", que per això s'anomena "l'Estatut de Núria".
Després de la proclamació de la II República, el 14 d'abril de 1931, el Govern provisional de la Generalitat de Catalunya, a través de l'Assemblea o Diputació Provisional, va designar una Comissió per a la redacció d'un projecte d'Estatut de Catalunya.
El mes de juny d'aquell any, la Comissió redactora va pujar a Núria i durant tres dies d'intens treball a l'habitació 202 de l'hotel (que actualment és la 225) va concloure l'elaboració del projecte d'Estatut d'Autonomia de Catalunya que va ser aprovat per les Corts espanyoles el 9 de setembre de 1932.
A la fotografia, el Saló de l'Estatut, on es mostren documents històrics i cartells relacionats amb l'Estatut de Núria.
48è Ral·li d'Esquí de muntanya CEC-Vall de Núria.
Cursa d'esquí alpí de veterans.
L'oficina de correus de Ribes de Freser va mata-segellar tota la correspondència amb el mata-segells commemoratiu del 75è aniversari.
Inauguració del parc infantil de Vall de Núria al Museu del Ferrocarril de Vilanova i la Geltrú.
Presentació del conte La petita història de Vall de Núria.
23 d'abril; 14 i 28 de maig; 11, 25, 28 de juny; 5, 9, 12, 19, 23, 26 de juliol i 1 i 8 de setembre.
Viatges d'època amb el cotxe saló del cremallera.
La sortida inclou el viatge d'anada i tornada, una visita a l'exposició del material mòbil i de les instal·lacions de l'estació Ribes-Vila, el dinar al restaurant del Racó de la Vall i el lliurament d'un obsequi commemoratiu del 75è aniversari del cremallera.
El preu del viatge és de 45 € (adult a partir de 14 anys) i 26 € (infant de 4 a 13 anys).
Es programaran visites al cremallera i a Vall de Núria per donar a conèixer l'estació de muntanya Els bitllets per a viatjar amb el tren cremallera seran gratuït, a l'igual que les visites i les activitats.
Exposició itinerant al Palau Robert que posteriorment recorrerà diverses poblacions de Catalunya.
Dia 22 de maig: inauguració i presentació del nou DVD del Cremallera de Núria.
Els dissabtes, cicle de Cinema de muntanya.
Cicle de cinema de muntanya a Vall de Núria on es projectaran nou pel·lícules guanyadores del Festival de cinema de muntanya de Torelló.
Acte commemoratiu del 75è aniversari a Núria.
Presentació del llibre guia de Vall de Núria.
Acte d'homenatge als jubilats i de reconeixement al personal en actiu.
Presentació del llibre de fotografies de Vall de Núria.
Conferència episcopal catalana a Núria.
Concert de música clàssica a càrrec de l'Orquestra de Cambra de l'Empordà a Núria
Acte litúrgic per commemorar el 50è aniversari de la proclamació de la Mare de Déu com a Patrona principal del Bisbat d'Urgell.
Primer concurs fotogràfic i exposició d'una selecció de les obres.
Vall de Núria convoca el Primer concurs fotogràfic amb l'objectiu de contribuir a la defensa del medi natural a través de les fotografies del cremallera de Vall de Núria i del seu entorn natural i social.
La inscripció és gratuïta i la participació es oberta a totes les persones que acceptin les bases del concurs, que es poden consultar integrament a www.valldenuria.com.
El termini de presentació de les fotografies finalitzarà el dia 15 de novembre de 2006.
D'entre totes les fotografies rebudes es farà una selecció que s'exposarà a la sala d'exposicions de Vall de Núria des del 23 de desembre de 2006 i fins al 6 de gener de 2007.
Els tres primers classificats de cada categoria rebran premis en metàl·lic i els 10 finalistes de cada temàtica rebran un diploma acreditatiu.
El concurs compta amb la col·laboració de la Diputació de Girona i el Patronat de Turisme Costa Brava Girona.
Campanya de promoció per les Núries i els Gils, oferint-los la possibilitat de viatjar tot l'any, gratuïtament, amb el tren cremallera.
Creació de l'Associació d'Amics del Cremallera de Núria.
Ball, foguera de Sant Joan, exhibició de l'escultor Eudald Alabau i repartiment de rom cremat.
Missa solemne amb música d'orgue, i sardanes, repartiment de farinetes i panets.
Missa solemne amb música d'orgue, i sardanes, gegants i demostració de gossos d'atura.
704 Sant Gil ha de fugir a causa de les persecucions cristianes i amaga la imatge de la Mare de Déu, la creu, la campana i l'olla.
1072 Sant Amadeu arriba a Núria i edifica la primera capella coneguda.
1079 Els pastors troben la imatge, enterrada, de la Mare de Déu.
1087 Primer testimoni escrit: Guillem Ramon de Cerdanya, fill de Guifré, concedeix al monestir de Ripoll els drets de pasturatge.
1271 Notícia més antiga de la "Domus Hospitalis S. Mariae de Annuria", o sigui, casa d'hostatge.
1460 Es reconstrueix el santuari destruït pels terratrèmols de 1427 i 1428.
1615 Es construeix l'ermita de Sant Gil.
1639 S'inicia la construcció de l'església, que s'inaugura el 1642.
1889 Es posa la primera pedra de l'església actual.
1911 S'inaugura l'església actual i s'enderroca l'església vella del segle XVII.
1917 Es parla de la necessitat d'una carretera o un funicular que pugi fins a Núria.
1919 El ferrocarril transpirinenc de la línia Barcelona-Puigcerdà arriba a Ribes de Freser.
1924 L'empresa Ferrocarriles de Montaña a Grandes Pendientes (FMGP) analitza la possibilitat de construir una línia de ferrocarril de Ribes de Freser a Núria.
1926 El projecte del ferrocarril rep el vist-i-plau del Govern.
1927 FMGP es converteix, per reial decret, en la concessionària del ferrocarril de Núria.
1928 El 24 de maig s'inicien les obres del ferrocarril.
1930 El 30 de desembre es prova la línia amb una locomotora de vapor de Montserrat.
1931 El 22 de març s'inaugura el cremallera.
1931 S'inicien les obres d'edificació de la Casa de Sant Gil, destinada a allotjar l'hotel de Núria.
1931 Núria és escollida per redactar-hi el projecte de l'Estatut d'Autonomia que fou conegut com a "Estatut de Núria" o "Estatut de 1932".
1935 S'aixeca l'edifici de l'estació de Ribes-Enllaç.
1953 Es construeix la estació definitiva del cremallera de Núria.
1956 La Mare de Déu de Núria és proclamada pel papa Pius XII patrona principal de la diòcesi de l'Urgell.
1967 Desapareix la Mare de Déu de Núria per evitar la seva coronació canònica per un bisbe no català.
1981 La Generalitat de Catalunya inicia la seva participació en l'empresa del cremallera per tal d'evitar-ne la desaparició.
1982 El cremallera queda afectat per les greus inundacions que es van produir arreu del país.
La Generalitat de Catalunya intervé en el Consell d'Administració de l'empresa concessionària del cremallera de Núria, FMGP.
1984 El 2 de gener, el Cremallera de Núria s'incorpora a la xarxa de Ferrocarrils de la Generalitat de Catalunya.
Inici de la renovació de la línia.
1985 S'inicia un procés de total renovació tant de la línia del cremallera com de tots els edificis, els serveis de la vall i tot l'entorn del santuari.
1995 Incorporació de la locomotora dièsel-elèctrica D-9, la llevaneu L-09 i l'automotor A-8.
1998-99 Renovació de la via en el tram de cremallera.
1999 Amb la rehabilitació integral de l'ermita de Sant Gil, es tanca un important període de consolidació de tots els serveis i les infraestructures de la vall i del cremallera.
2001 Vall de Núria és la primera estació europea de muntanya i esquí en obtenir la certificació de gestió mediambiental per al conjunt de les seves instal·lacions i serveis, segons la normativa internacional ISO 14001.
2005 Elaboració del Pla Director que determina els objectius i les prioritats de gestió i desenvolupament sostenible de Vall de Núria per als propers anys.
2006 Inici construcció del túnel del Roc del Dui, de 1.350 m de longitud, a la línia del cremallera, per tal de millorar-ne la seguretat.